ХОМЕР-ИЛИЈАДА

(ОДЛОМАК НА СТР.121

|  |  |
| --- | --- |
|  | * ***Илијада*** заједно са *Одисејом* чини два, вероватно најпознатија и најпопуларнија епа светске књижевности. Сматра се да су ови грчки епови настали између IX и VIII века п.н.е. Међутим, они опевају догађаје који су се збили много раније, вероватно између XIII и XII века п.н.е. Ауторство ових епова приписује се епском певачу **Хомеру**, због чега се овај период назива **хомерским добом**. * Легенда каже да је Хомер био слепи песник са острва Коса. Међутим, ништа се више о њему не зна. У науци о књижевности постоји чак и неслагање, познато као **хомерско питање**, око тога да ли је Хомер уопште био аутор оба помињана епа и на који начин су ти епови настајали. Наиме, неки проучаваоци сматрају да је Хомер можда само објединио већ постојеће песме у еп, или да је реч о компилацији више различитих епова. * Хомерова дела су од самог почетка, па све до данас, остала врло популарна међу читаоцима. Још у античко време постојала су такмичења у тумачењу Хомерових стихова, што је представљало рани облик тумачења књижевности. Постојали су и **хомериди,** који су себе сматрали Хомеровим потомцима и преносиоцима Хомерових епова. |
|  | Eпитети као што су: *сјајношлеми*, *белолакта*, *лепорука*, *дугоскута*, *медорухи*, *лепопојасна* и др. су **кованице** или **неологизмими**. То су речи које нису постојале у језику, него су их појединци створили управо у књижевним делима.  Одломак описује опраштање **Хектора**, тројанског принца и **Андромахе**, његове жене, пред Хекторов обрачун са **Ахилом**, највећим ахејским јунаком. Овај одломак побуђује снажна осећања потресношћу тематике опрошатања пред двобој, за који знамо да ће се завршити трагично по Хектора. Речи љубави и поштовања двоје супружника, сцене идиличне породичне љубави, Андромахин страх и Хекторов понос, све то подиже и узбуркава читаочева осећања пред „буру“, која ће се у епу одиграти.  Хектор долази у двор да би разговарао са вољеном женом, вероватно желећи да се са њом, на известан начин, опрости. Но, он њу не затиче у својим одајама, где би она требало да буде. Уместо тога, Андромаха се налази на кули Троје и посматра борбе, јер је дочула да су Ахејци надвладали Тројанце. Андромаха очигледно не може с миром остати код куће, јер зна да у окршај ускоро одлази и њен вољени муж. Уместо да пасивно, замајавајући се кућним обавезама, чека повратак мужа, Андромаха је на зидинама града, проучава како би требало заштити град и делује готово попут војног стратега: „Нудер, постави војску код смокве, откуд се може/ најлакше продрети у град и бедеми могу освојити.“  Андромаха, свесна борбене надмоћи Ахејаца, замера Хектору што ће отићи у бој и тиме учинити удовицом, а свог нејаког сина сирочетом. Андромаха у овим тренуцима размишља, пре свега, као супруга и мајка. Она има лоша предосећања у вези са Хекторовим одласком у борбу, која нарастају до те мере да је она скоро потпуно сигурна да се Хектор више неће вратити, што сцену њиховог растанка чини утолико потреснијом. Хектор, да подсетимо, иде у обрачун са нејвећим ахејским јунаком и једним од највећих јунака уопште – Ахилом. Андромахин страх мотивисан је и трагичном прошлошћу њене породице. Наиме, из њених речи сазнајемо да је Ахил убио и њеног оца, и у једном дану, седморицу њене браће, а мајку јој је учнио робињом. За Андромаху Хектор је сад сва њена породица, због чега је њен страх од губитка мужа већи. Једини ког она сада има одлази у бој са јунаком који је одговоран за пропаст читаве њене породице. Због свог страха и лошег предосећаја, Андромаха ће тражити од Хектора да не одлази у бој и остане с њом на зидинама града, а да војску, која ће чувати град од опсаде, постави на улаз.  Хектор објашњава Андромахи да је један од главних разлога његовог одласка у борбу управо осећање стида. Уколико не би отишао у борбу, не би могао погледати у очи својих суграђана – Тројанки и Тројанаца. И до сада се он храбро борио и био честит и, иако је из владарске породице, иако је потпуно свестан пропасти Троје, он не може изостати из борбе. Дочекати непријатеља у двору, иако би остао у животу, значило би његову ропску предају у руке Ахејаца. Поред тога, он би морао да гледа како му вољену супругу одводе као робље и да слуша њене вапаје. Зато више воли да га као мртвог хероја величају. Последња Хекторова жеља упућена је боговима, од којих моли владарску и херојску судбину за свог сина и честитост већу од очеве. Хектор личност је пример владара какав треба да буде – одан свом народу, честит и храбар у борби и нежан према породици. |
|  | **ДОМАЋИ ЗАДАТАК**  ОДГОВОРИТЕ НА ПИТАЊА:   * *Који догађај описује одломак из шестог певања* Илијаде*?* * *Каква предосећања Андромаха има у вези са предстојећим борбама?* * *Образложи како је Андромахин страх мотивисан догађајима из прошлости везаним за њену породицу.* * *На који начин Хектор објашњава Андромахи разлоге свог одласка у борбу? Каква схватања о владарској части и ратничком достојанству он у свом монологу открива?* * *Обраложите због чега би за Хектора било понижење да дочека непријатеља на двору, а не у борби.* * *Протумачи каква је Хектор личност*. |

|  |
| --- |
| **ПРЕПИШИТЕ У СВЕСКЕ**  **Хомер – *Илијада,* *Одисеја* (IX и VIII век п.н.е.)**  **Хомерско питање – питање и сумња у Хомерово ауторство епова**  **Кованице: белолакта, сјајношлеми, лепорука, дугоскута и др.**  **Хектор – тројански принц – владар са израженим осећањем части, брижни муж и отац**  **Андромаха – Хекторова супруга – уплашена за свог мужа који иде у двобој са човеком који је одговоран за смрт њене породице – Ахилом** |